ความเสี่ยงที่มีผลต่อค่าเงินบาท
โดย...ปารีณา พ่วงศิริ
28 ก.ย. 2558

โดย...ปารีณา พ่วงศิริ
สายงานธุรกิจตลาดทุน ธนาคารกสิกรไทย คาดว่าเงินบาทจะเคลื่อนไหวในกรอบ 36.10-36.40 ในสัปดาห์นี้ ซึ่งเป็นกรอบที่ค่อนข้างกว้าง เนื่องจากตลาดในช่วงนี้มีความเปราะบางและถูกขับเคลื่อนด้วยประเด็นภาพเศรษฐกิจรายวัน 
ในสัปดาห์นี้ ประเด็นจากตลาดโลกเป็นตัวเลขสำคัญช่วงปลายสัปดาห์ ซึ่งคือตัวเลขการจ้างงานนอกภาคเกษตรของสหรัฐ เดือน ก.ย.คาดว่าจะเพิ่มขึ้นอยู่ 2 แสนตำแหน่ง ซึ่งน่าจะเป็นปัจจัยที่ยังสามารถสนับสนุนการปรับขึ้นของเงินเหรียญสหรัฐได้ ขณะที่ประเด็นจากไทยเองนั้น เป็นการรายงานตัวเลขส่งออกของไทย ซึ่งน่าจะออกมาเป็นตัวเลขที่ติดลบต่อเนื่อง และตัวเลขเศรษฐกิจรายเดือนจากธนาคารแห่งประเทศไทยเดือน ส.ค. ซึ่งคาดว่าน่าจะยังเปราะบาง
สำหรับประเด็นความเสี่ยงด้านค่าเงินที่ต้องระมัดระวังเพิ่มเติม เป็นเศรษฐกิจของประเทศตลาดเกิดใหม่ ซึ่งยังไม่ดี อาทิ บราซิล มาเลเซีย เพราะมีการพึ่งพาการส่งออกสินค้าโภคภัณฑ์เป็นแหล่งรายได้สำคัญของประเทศ ซึ่งเมื่อราคาน้ำมันปรับร่วงลงไปครึ่งหนึ่งจากช่วงปลายปี 2557 ทำให้รายได้ของประเทศนั้นๆ ก็หดหายตามไปด้วย
นอกจากนี้ จีน ซึ่งเป็นผู้บริโภคหลักของสินค้าโภคภัณฑ์หลายๆ ชนิด ซึ่งกำลังเผชิญภาวะเศรษฐกิจที่อ่อนแรง ทำให้ภาพของตลาดเกิดใหม่ที่เคยสดใสกลับกลายเป็นภาพความเสี่ยงไป สำหรับประเทศที่ต้องให้การจับตามองมากที่สุดนั้น คือมาเลเซีย ซึ่งค่าเงินริงกิตร่วงลงเกือบ 20% ในปีนี้ จะเป็นอีกหนึ่งแรงกดดันให้ค่าเงินบาทอยู่ในแนวโน้มที่อ่อนค่าด้วยเช่นเดียวกัน
สำหรับการเคลื่อน ไหวของค่าเงินในสัปดาห์ก่อน เงินบาทแข็งค่าเล็กน้อยเปิดตลาดที่ 35.72 เพราะมติการคงดอกเบี้ยนโยบายของเฟด ทำให้มีการกลับเข้าซื้อเงินสกุลอื่นๆ นอกเหนือจากดอลลาร์เพิ่มขึ้น แม้ว่าเฟดจะไม่ได้ปรับขึ้นดอกเบี้ยในเดือน ก.ย. แต่เฟดยังคงความตั้งใจที่จะปรับดอกเบี้ยขึ้นภายในปี 2015 ทำให้เริ่มเห็นการกลับเข้าถือเงินเหรียญสหรัฐเพิ่มขึ้นอีกครั้ง และกดดันให้ค่าเงินบาทอ่อนค่าขึ้นอย่างชัดเจน
นอกจากนี้เอง ตัวเลขเศรษฐกิจจากจีน โดยเฉพาะดัชนี PMI (ตัวเบื้องต้น) ในภาคการผลิตของเดือน ก.ย. ลดลงระดับต่ำสุดรอบ 6 ปี ส่งสัญญาณว่าเศรษฐกิจยังชะลอลงต่อเนื่อง ส่งผลต่อจิตวิทยานักลงทุนต่อภาพของเอเชียโดยรวม
ด้านค่าเงินบาทปรับอ่อนค่ามากที่สุดในรอบสัปดาห์ที่ 36.32 ตามความกังวลดังกล่าว และ ธปท.ได้ปรับจีดีพี ปี 2558 จาก 3% เหลือ 2.7% โดยความเสี่ยงหลักยังเป็นการส่งออกที่น่าจะหดตัว ลบ 5% และต้องจับตานโยบายจีน ปลายสัปดาห์ ค่าเงินบาทมาปิดตลาดที่ 36.23